LidanRubinov/Halacha-QA huggingface dataset:
שאלה: הפיכת תבנית סיליקון לפרווה: תבנית סיליקון בשרית כיצד אפשר לעשותה "פרווה"?
תשובה: צריך לברר אצל המומחים מהו בדיוק חומר הסליקון, האם הוא בולע או לא.
שאלה: של"ג- מפגשי נוער חילוני דתי: האם נכון להשתתף במפגשי נוער חילוני דתי (של"ג- שמינסטים למען הגולן), המפגשים הינם נפרדים לבנים ולבנות?
תשובה: כדי לענות עלי לדעת יותר בפרוט את אופין של המפגשים. במבט ראשני נראה לי שעדיף לא להשתתף במפגשים אלו לנוער צעיר.
שאלה: כלבה שקרעה את חולצתי: נכנסתי לרשות של השכנים ובאתי ללטף את הכלבה. הכלבה נשכה וקרעה את חלוצתי. האם השכנים צריכים לשלם על החולצה או לא? במשנה ברורה כתוב שאם אני נכנס לרשות היחיד והבהמה נושכת אותי פטור. שכן שלי שהוא רב אמר שזה תלוי אם הם מרשים לי להיכנס לרשותם (בזמן המקרה הם לא היו באיזור).
תשובה: כל עוד שלא הרשו לך להכנס במפורש הם פטורים כיון שנכנסת ללא רשות. אך במקרים כאלה עדיף שילכו שני הצדדים לרב ע"מ שיפסוק להם כדין.
שאלה: קדושת שביעית באתרוג: ישנו מנהג שאישה בהריון נוגסת בפיטם של אתרוג כסגולה ללידה קלה, האם מותר לעשות זאת באתרוג הקדוש בקדושת שביעית? כמו כן, האם ניתן להכין ריבת אתרוגים מאתרוגים אלו?
תשובה: הפיטם אינו ראוי לאכילה ולכן אין בו קדושת שביעית, מותר לאשה לאכול ממנו. מותר ואף עדיף להכין ריבה מאתרוגים אולם יש לאוכלה עד ט"ו בשבט ועד בכלל, כדי לא להיכנס לתקופת הביעור.
שאלה: רמאות בסקרים: יש חבר ה שבה מקבלים כסף על נתינת תשובות לסקרים. במסגרת התוכנית, יש מבצע של חבר מביא חבר שע"י המלצה לחבר והצטרפותו והשגה שלו של מספיק נק אני מקבל טובת הנאה. האם מותר משורת הדין להתחזות ולתת שם של חבר שלי כשאני פותח מייל חדש ובעצם זה אני עצמי?
תשובה: לא, זו הונאה.
שאלה: יעוד של רשעים בעולם: אני בן 16 ויוצא לי ללמוד הרבה אמונה ושאלתי היא: ידוע לנו שלכל דבר בעולם יש יעוד, ולכלל ישראל יש יעוד משלו. איך זה שפרט בתוך כלל ישראל יהיה רשע שאיתו הקב"ה מנסה פרטים אחרים בכלל ישראל? זה לא סותר את תפקיד עם ישראל בעולם, ואיפה פה חופש הבחירה של האדם אם להיות צדיק או רשע?
תשובה: כבר הסביר רבנו הרמב"ם שלכל אדם הבחירה אם להיות צדיק או רשע. ואע"פ שדברים רבים נגזרים על האדם משמים, ואין לו יכולת לבחור, כגון, לאיזה משפחה יוולד ואם יהיה עשיר עני, ברוך כשרונות או פחות וכד'- אם להיות צדיק או רשע, זה תלוי בבחירתו בלבד. והכל בידי שמים מחוץ ומיראת שמים, שבה אין הקב"ה מתערב אלא נותן לכל אחד להחליט בעצמו. ומכל מקום לאחר שאדם החליט, בבחרתו החופשית, להיות רשע וללכת בדרך שאינה טובה, משתמש בו הקב"ה למטרותיו הוא. שכן, יש לדעת, שכל הבריאה עומדת לסייע בהגשמת המטרות שהקב"ה הועיד לה. וכל אחד שותף בזה. הצדיקים בצידקותם והרשעים ברישעותם. וגם הרשעים נאלצים לתרום את חלקם, ולהיות שותפים בהגשמת חזון הדורות. אלא שהתפקיד שהקב"ה מטיל על הרשעים קשור למעשיהם הרעים והתפקיד שהקב"ה מועיד לצדיקים קשור למעשיהם הטובים. נמצא שהאדם עצמו בוחר אם להיות צדיק או רשע, ולאחר שהוא בחר, בלי שהקב"ה יתערב בבחירתו, הוא ממלא את יעודו כפי מה שבחר לעצמו.
שאלה: מכשירי חשמל בחגים: שאלתי את רב בית הכנסת האם מותר להשתמש במכשיר תמי-4 בחג, ונעניתי שמותר. אציין כי מדובר במכשיר חשמלי, שמספק מים קרים ומים רותחים. אם אכן מותר - אשמח אם תסבירו לי מה ההסבר ההלכתי המתיר זאת, ומה ההבדל בין מכשיר זה לשימוש בשאר מכשירי חשמל (כגון מדיח כלים) בחג?
תשובה: לא ידוע לי על אף פוסק שהתיר להפעיל מכשיר חשמלי בחג.
שאלה: קריאת שם ע"ש נפטר: בעז"ה אישתי צריכה ללדת בקרוב בן. אבי נפטר לפני מס שנים בגיל 51. מאוד היינו רוצים לקרוא לילד על שמו אבל לאישתי יש חששות בגלל מותו הפיתאומי בגיל יחסית צעיר. א. האם יש מקום לחששות, האם 51 נחשב לגיל צעיר? ב. אם כן, מה עדיף לעשות: לקרוא בשני שמות כששם הנפטר ראשון או שעדיף שהשם יהיה השם השני (בהנחה שהשם השני לא יהיה בשימוש בכלל, ומסיבה זו אנו מעדיפים שלא לקרוא בשני שמות) או שעדיף לא לקרוא בכלל ע"ש הנפטר? ג. אם העדיפות היא לקרוא בשם שני ע"ש הנפטר, האם יש משמעות שגם לבני יקראו כך אם יש כבר מספר ילדים ששמם השני הוא ע"ש הנפטר?
תשובה: אין הלכה בנושא זה. אם הנפטר היה אישיות ערכית שלילד הנושא את שמו הוא ישמש דמות חינוכית חיובית שתוסיף לו יראת שמים, ניתן לתת את השם ושומר מצוה לא ידע דבר רע.
שאלה: פתיחת אריזות בשבת: 1. אודה לרב אם יוכל לכתוב את העקרונות - מה מותר, מה אסור ובאיזה אופן בפתיחת אריזות, צנצנות, בקבוקים וכדו בשבת. 2. השבת נתקלנו בשאלה לגבי פתיחת קופסא של מיונז. הקופסא והמכסה עשויים פלסטיק, הפתיחה הראשונה היא ע"י הסרת פס פלסטיק הצמוד למכסה (פס המחבר בין המכסה לטבעת הנשארת על הקופסא). האם מותר לפתוח אותה או לא ומדוע?
תשובה: ר' שמירת שבת כהלכתה.
שאלה: עבודה כמזכירה רפואית בשבת: האם מותר למזכירה רפואית לעבוד בשבת? (העבודה היא עם מחשב בעיקר, לפעמים נצרכת לחותמת) האם זה משנה אם זה במיון (שזה יותר חשוב) או שהוא הדין בשאר העבודות? וכן האם זה משנה אם זה שירות לאומי או באזרחות רגילה?
תשובה: מכיון שאין כאן פיקוח נפש ישיר, יש להעדיף נוכרים בעבודה זו.
שאלה: תשלומין על אכילת מוצר גנוב: חברי גנב מוצר ונתן לי לאכול, ואכלתי, האם אני חייב לשלם לבעלים או שזה עניינו בלבד?
תשובה: צריך לשלם לבעלים בגלל שבסופו של דבר הוא נהנה מרכושו.
שאלה: שלמה המלך : שלמה המלך הוא החכם מכל אדם. מדוע מלכתחילה הוא נשא 1000 נשים שהוא ידע שזה איסור שאחר כך הם החטיאו אותו לעבודה זרה? נכון שהוא רצה לקשור קשרי מסחר עם כל העולם אבל השם יתברך התריע לו, לפני, מהם האיסורים שאסורים למלך.
תשובה: אע"פ שנאמר בתורה שהמלך "לא ירבה לו נשים", רבותינו בגמרא נחלקו כמה נשים מותר למלך לשאת. ודעת רבי יהודה שמותר לו כמה שירצה כל עוד אין הם מסירות אל ליבו מאחרי ה'. ולא בא הפסוק לאסור אלא נשים המסירות את ליבו. ודעת רבי שמעון שאפילו אחת ומסירה את לבבו אסור, והפסוק בא לומר שאפילו נשים כשרות כאביגיל אסור למלך להרבות. ופסקו הפוסקים שמותר למלך לשאת עד שמונה-עשרה נשים (רמב"ם וספר החינוך) אלא שנחלקו (הרמב"ם והראב"ד) אם מותר לו להוסיף עליהן פלגשים. מכל מקום כבר פירשו לנו רבותינו בגמרא שהטעם שנשא שלמה נשים רבות אינו מפני שהוא מצא היתר לכך, אלא מפני שסמך על חוכמתו המרובה, וסבר שאע"פ שהתורה הזהירה מפני לקיחת נשים רבות, שמא יטו את לבבו מאת ה', הוא יקח ולא יטה. ו הגמרא (תלמוד בבלי מסכת סנהדרין דף כא עמוד ב): "ואמר רבי יצחק: מפני מה לא נתגלו טעמי תורה - שהרי שתי מקראות נתגלו טעמן נכשל בהן גדול העולם. כתיב (דברים י"ז) לא ירבה לו נשים, אמר שלמה: אני ארבה ולא אסור, וכתיב (מלכים א' י"א) ויהי לעת זקנת שלמה נשיו הטו את לבבו. וכתיב (דברים י"ז) לא ירבה לו סוסים, ואמר שלמה: אני ארבה ולא אשיב וכתיב (מלכים א', י"א י') ותצא מרכבה ממצרים בשש וגו". כל כך הייתה גדולה חוכמתו, עד שהוא סבר שאין מי שיוכל לשכנעו לסור לאחרי ה', שהרי בחוכמתו תמיד יוכל להסביר לעצמו ולאחרים מדוע צריך לעבוד את ה'. אולם אפילו הוא נכשל, וגם החכם באדם, שודאי יודע היה בשכלו שצריך לעבוד את ה' נטה אחר רגשותיו לנשיו, ונטה לבבו מעם ה'. ולקח גדול למדנו מכאן, שאין עצה ואין תבונה לנגד ה', ואפילו החכם באדם, אינו יכול לסמוך על חוכמתו והבנתו, ובמקום שהזהירה תורה עליו לחוש לכך כמו שאר האדם. וקל וחומר אנו, שאין חוכמתנו מגיעה לחוכמתו.
שאלה: רחיצה במים חמים בערב שבת: האם מי שלא נהנה מרחיצה במים חמים (בימי הקיץ) גם צריך לכבוד שבת לרחוץ במים חמים או שהעיקר שלו עצמו שתא רחצה נעימה לקראת השבת?
תשובה: המטרה להיות נקיים וטהורים לכבוד שבת. מקובל במדע שמים חמים מנקים טוב יותר אך אם אתה משתמש בחומרים המנקים את העור ומגיעים לאותה מטרה ע"י מים קרים - מותר.
שאלה: אמירת דברי תורה כשאי אפשר לחבוש כיפה: האם תוך כדי תספורת או טיפול רפואי (ששוכבים על מיטה, ואז הכיפה נופלת) - מותר לומר דברי תורה, אם לא, אילו דברים כן מותר?
תשובה: כן.
שאלה: שולחן שעליו אוכלים חלבי בשרי : 1) האם בארוחות שעל השולחן (חלבי פרווה בשרי) צריך להניח שעוונית מתחת לכל צלחת או שדי רק בארוחה אחת שעוונית, ובארוחה השניה לאכול ישירות על השולחן? 2) האם מועיל ניילון חד-פעמי דק שעליו יונחו סירים בשריים רותחים, כאשר החום מגיע גם לשולחן? כלומר, האם זה הופך את השולחן לבשרי, ואזי לא יוכלו לאכול על השולחן ישירות מאכלי חלב חמים, כמו למשל כוס קפה שוקו חם?
תשובה: אם מנקים את השלחן היטב לא צריך להניח כלום ולאכול על השלחן ממש פעם חלב ופעם בשר, אך ממידת חסידות בלבד לייחד מפה לאחד מהם.
שאלה: צמחונות בימינו: קראתי את תשובת הרב לגבי צמחונות, שבה הרב כתב שאין מדרגות וקודם לכן יש לתקן את המידות הבסיסיות כי אחרת המידות מתעוותות. אני צמחונית מזה כ 13 שנים, התשובה הטרידה אותי מעט. אשמח לדעת היכן אוכל לקרוא יותר לגבי הסדר בעבודת המידות. אינני רואה את עצמי חוזרת לאכול בשר, היות והצמחוניות שלי איננה מבוססת בעיקרה על אידיאולוגיה אלא נובעת בחלקה הגדול מהתפתחות אישית שלי, שלאט לאט פשוט הפסקתי לאכול מוצרי בשר ודגים, וגם אם לעתים רחוקות אני נהנית מריח בשר הרי שאני נרתעת מאד מהמחשבה על אכילה ובד"כ גם הריח מרתיע ולעתים אף מעיק. היכן אני יכולה לקרוא על שלבים בעבודת המידות, ואיך אני יכולה לדעת להתאים לעצמי כשבעצם שיניתי את השלבים ואינני יכולה לחזור לאכול בשר?
תשובה: אם התרגלת שלא לאכול בשר את יכולה להמשיך כך. דברי היו שצריך להתקדם ר נכון. לפני שאדם אוסר על עצמו מה שהתירה התורה, קודם יאסור על עצמו מה שאסרה תורה ויקיים מה שצותה התורה. ואחר שיהיה שלם בזה, יוכל להוסיף עוד הידורים שלא צוותה אותם התורה במפורש. תשובת הרב ש. י. וייצן
שאלה: כל עולם החומר נועד רק לנסות אותנו?: כיצד ניתן להסביר את דברי מסילת ישרים בפתיחתו, שכל הדברים השמיים שבעולם הזה נועדו אך ורק לשם נסיון? האם אין ערך עצמי במדעי החול, במאכלים טעימים, בעצים נאים וכו'?
תשובה: הרמח"ל בדבריו "כי כל ענייני העולם הזה בין לטוב בין לרע הם נסיונות" לא התכוון לומר שהם רק נסיונות, אלא שבכל מה שברא הקב"ה בעולמו הוא ניסיון לאדם האם ידע להשתמש בו ליעודו הנכון או שמא ישתמש בו למילוי תאוותיו ולהגררות אחרי יצריו. וגם דבר שנברא לצורך חשוב יכול להיות לניסיון אם ידעו לנצלו למטרה נכונה. ואם האדם ישתמש בו רק להנאתו ולמילוי יצריו הרי שהוא הופך אותו לכלי למטרה נמוכה, וכאשר הוא משמתמש בו לעזרה לעבודת ה' שלו הרי שהוא מעלה אותו יחד איתו בעבודתו. וטעם הדבר, שלכלל הבריאה שני צדדים. מצד אחד כולה כלים שבאו להכשיר את האדם להתקרב לבוראו ולעובדו, ובכך להיות נאמן ליעודו. ומצד זה החומר כולו, כולל מדעי החול כולם וכל עולם הטבע הוא אמצעי וכלי לעבודת ה'. ומי שהופך אותו למטרה לעצמו, מאבד את עולמו שלו. ובמקום להתקדם אל מטרתו הוא נסוג למדרגת החומר והונאותיו. אולם צד שני יש בבריאה (כפי שמסביר הרמח"ל עצמו בשער הקדושה) והוא שסוף כל מה שנברא להתעלות. ומצד זה יש ערך עצמי לכל מה שברא הקב"ה מצד שהוא מעשה ידי ה'. אלא שעילוי כל הנבראים תלוי בעבודת האדם. נמצא שדווקא כאשר האדם אינו משתעבד לטבע ולהנאותיו, הרי שהוא מרומם אותו והופך אותו מאמצעי ומניסיון, לדבר בעל תכלית עצמאית, וכאשר האדם מתייחס אל הטבע ככלי לסיפוק הנאותיו הוא מותיר בדרגת ניסיון לאדם ואמצעי בלבד.
שאלה: שנים מקרא ואחד תרגום עם אונקלוס : מי שמשתדל לקרוא שמו"ת עם רש"י, ושבוע אחד לא היה לו כ"כ זמן - האם מותר לו באותו השבוע לקרוא שמו"ת עם פירוש אונקלוס, האם צריך בשביל זה התרת נדרים?
תשובה: לא.
שאלה: ריקוד נשים כשמחיצה אינה אטומה : בשמחת תורה התחלנו לרקוד בעזרת נשים ולאחמ"כ עלה בדעתי שיתכן שהגברים יכולים לראות אותנו. שאלתי את אחי האם ניתן היה לראות והוא טען שלא שם לב. המחיצה בין עזרת נשים לעזרת גברים היא קיר רגיל בגובה כ 1.50-160 ובין הקיר לתקרה תלוי וילון המאפשר לנשים לצפות (בעמידה) בהוצאת ספר תורה. למחרת, כאשר הייתי לבד עם חברתי בבית הכנסת בדקנו מה רואים מעזרת גברים כאשר הוילון סגור. היות ואנחנו מעט גבוהות ניתן לראות רק מגובה השכמות בערך אבל אנחנו קפצנו בזמן הריקודים. המסקנה אליה הגענו היא כי ניתן להבחין בתנועה העזרת נשים, לא רואים תווי פנים, אבל יתכן שאם משהו שמכיר אותנו היה מביט, הוא היה מזהה אותנו לפי הצללית שרואים. לסיכום: בזמן ריקוד רגיל רואים רק פלג גוף עליון, מתחת לגובה הכתפיים, ובחלק מהזמן קפצנו כך שאם היו מביטים אני מניחה שהדבר היה מושך יותר תשומת לב. האם במקרה כזה מותר היה לנו לרקוד שם בכלל?
תשובה: לדבריכן יש וילון מעל לגובה 1.60 המטשטש את המראה, לכן נראה שאם הוילון היה סגור הייתה זו מחיצה כהלכה.
שאלה: דיני אבלות: אבי ע"ה נפטר בתאריך כח בכסלו התשס"ח (שהיה יום שבת) ונקבר בכט בכסלו (יום ראשון) היות והשנה היתה מעוברת אני מעוניין לדעת מתי יום ההזכרה, מתי ה -11 חודש, האם הולכים לפי התאריך העברי או לפי ה-12, מתי להפסיק אמירת קדיש,חודשים בדיוק. בבקשה אם תוכלו לעזור לי אנחנו קצת מבולבלים צריך לציין שאנחנו ספרדים ב מראש יניב.
תשובה: ה-11 חודש הוא בכ"ז בתשרי ואז (כולל תאריך זה) מפסיקים לומר קדיש. סוף דיני אבילות לאחר 12 חודש, כלומר, בכ"ז בחשוון. ואז עושים גם את האזכרה.
שאלה: צניעות ברכיבה על אופנוע: האם זה במידת הצניעות שגבר נשוי ירכיב את אישתו על אופנוע? הכוונה לאופנוע טוסטוס סטנדרטי.
תשובה: עצם העובדה שאתם שואלים כנראה שחוש הצניעות שלכם רגיש ואתם רואים בעיה בכך שאישה תרכב על אופנוע, לשיקולכם.
שאלה: חנוכת בית - האם אני ראוי: אני בחור נשוי בן 26, חזרתי בתשובה לפני כ -4 שנים, אני בן למשפחה חילונית. ולפני שנה וחצי התחתנתי ולקחתי על עצמי מצוות כיפה וציצית, בעקבות כך אני משתדל לקיים את רוב המצוות. כיום אני סטונדנט (לקראת הסוף). אני מתפלל במניין באופן קבוע, בזמני הפנוי אני לומד הלכות (הלכות שבת במיוחד), משנה, גמרא, מוסר, שניים מקרא אחד תרגום, וכו. הבת של דוד שלי (אח של אבא) עברה לבית חדש עם בעלה והבן שלהם. הם ביקשו ממני לעשות להם את חנוכת הבית (לימוד הזוהר), כולל קביעת המזוזות, עם הברכות כולן. שאלתי היא, האם אני ראוי להנחות ערב רוחני כזה? בתחילה הצעתי לבת דוד שלי להביא רב מוסמך, אך היא בכל זאת רוצה אותי, וגם אבא שלי מאד רוצה שאני יעשה זאת. אני מרגיש שאני מסוגל, ביום חמישי הקרוב ב - 30 10 תתקיים חנוכת הבית. יש לי מס ימים ללמוד את ההלכות המתאימות, ואת סדר הלימוד. מה כבוד הרב ממליץ לי לעשות? ואם הרב מציע לי לעשות זאת, האם תוכל להציע לי סדר מסויים של הערב, לדוגמא : תפילת ערבית, לימוד, קביעת המזוזה. ואם אני אכין איזו דרשה קטנה, באיזה נושא להתמקד?
תשובה: אם אתה חושב שאתה יכול להנחות את הערב של חנוכת הבית תנחה ותצליח. הסדר של הערב יכול להיות כפי שכתבת. מתאים ללמוד הלכות מזוזה ומשמעותה. וגם לעמוד על כיצד צריך להראות בית יהודי.
שאלה: פסק הלכה ללא הסבר: 1. אנו, כבני דור זורם ומהיר מתמודדים לא פעם עם שאלות הלכתיות, ולא תמיד תוך אפשרות לפנות לרבנים בזמן. אנו גם רוצים לדעת יותר ולהבין את הפסיקה, על רבדיה ההלכתיים-פורמאליים ועל רבדיה המחשבתיים. לפעמים אנו מוצאים תשובה מוכנה "מותר" או "אסור", ויהיה זה באתר אינטרנט או בספר. ועדיין דברים בספק מחמת מורכבותן של המצבים. האם ניתן להסתמך על פסיקה קצרה מותר או אסור? 2. כיצד יש להבין את דברי ר"מ פיינשטיין ביו"ד חלק ד ל"ח? שם הוא נראה כחוזר בו תוך כדי דברים בפסקה הבאה בה הוא מורה שהלכה ללא טעם אינה פסיקה, וכך הוא כותב: "ואם כן אפשר שאם פסק חכם אחד עובדא שבאה לידו כפי מה שראה בספרו של אדם גדול, כשלא היה נכתב שם טעם להוראתו, אין זה הוראה כלל. ויכול חכם אחר שסובר איפכא בטעם שנכון לדעתו להורות איפכא אף להקל וכ"ש כשהוא להחמיר, מאחר דהוראת הראשון שהוא בלא ידיעת טעם אין להחשיבה הוראה. אבל יותר מסתבר לע"ד שלעניין זה הוא כהוראה, שגם דפסק כן מחמת שחכם פלוני שהורה כן בספרו ידוע שהוא חכם מובהק ויש לו טעם נכון על כל מה שמורה, לא רק כשיודע בעצמו שרוב דבריו הם נכונים אלא אף כשידוע כן לעלמא אף שחכם המורה בעצמו אינו יודע, נמי הוא טעם גדול להורות כן". מהמשך הדברים נראה לי שהוא מחזיק בדעה ראשונה. אבל הדברים לא בהירים לי.
תשובה: מעיון בתשובתו של הרב פיינשטיין נמצאתי למד, שאם רב מורה הוראה ללא ידיעת מקורות ההלכה ורק משום שראה שרב גדול אחר הורה כן אין בהוראה זו כוח הוראה לענין זה שלא יוכל רב אחר להביע דעתו בשונה מדעתו. הסיבה שיכול הרב לסמוך על פיסקו של הרב האחר היא מדין רוב שגם הוא כלל הלכתי שניתן לסמוך עליו אולם אין בהוראה של הרב שמסתמך על חבירו שם הוראה. עוד הוסיף שניתן להסתמך על פסק זה רק למשך זמן קצוב שהרי כל רוב שניתן לברר אותו אין להסתמך עליו. אולם כל דבריו זה רק בנוגע למי שבידו ללמוד ולהבין פסק עם ההוכחות שלו והמשא ומתן.
שאלה: ברית מילה בלילה: ברצוני לשאול מדוע אין מבצעים (למיטב ידיעתי) ברית מילה בלילה אלא רק ביום. האם זה ענין הלכתי או מנהג?
תשובה: התורה אמרה "וביום השמיני ימול בשר ערלתו" (ויקרא יב,ג), שברית המילה צריכה להיות ביום ולא בלילה. וכך נפסק להלכה בשולחן ערוך (יורה דעה, סימן רס"ב).
שאלה: ברכת שהחיינו על פרות וירקות בשנת אבל: הנני ביגוני, ושאלתי מה ההתייחסות בשנת האבל לפירות המתחדשים מעונה לעונה. הרי יש לברך עליהם ברכת שהחיינו, ברכה העומדת מנגד לתקופת היגון, האם מוותרים מראש על הפירות החדשים העונתיים כדי שלא לברך שהחיינו בתקופת היגון אבל,(שהרי אין חובה לאוכלם ותמיד אפשר לוותר עליהם) או שאין כל מגבלה על פירות העונה? ומה לגבי שאר מזונות המחייבים שהחיינו? חשבתי שאולי אפשר לברך עליהם שהחיינו נניח בשבת, אך זו רק השערה שלי. אשמח אם אוכל לקבל את פסיקת ההלכה בעניין ומקורה.
תשובה: מותר לאבל בתוך שלושים ובתוך שנה לברך על פרי חדש שהחיינו. כ"כ המ"א (סימן תקנ"א ס"ק מ"ב) ועוד אחרונים. עיין גם בספר ילקוט יוסף חלק ז' סימן יח סק"א.
שאלה: חיוב כש"ץ בשנת אבל: קראתי במספר מקורות שיש "חיוב" לאבל על הוריו במשך כל שנת האבל, אך מקורות אלה אינם מפוקחים דיים שאוכל לטעון טענתם כעובדה. החיוב הזה מתבטא בשתי צורות עיקריות : 1. באמירת קדיש. 2. בעמידה כש"ץ בתפילות השונות. אם אפשר אשמח לקבל את מקור החיוב השני, אודה לכם על תשובתכם.
תשובה: עי' שו"ע או"ח סי' נ"ג סע' כ' ובמשנ"ב שם. ועי' שו"ע יו"ד שע"ו סע' ד'. בשורות טובות.
שאלה: שיקולים בבחירת בני זוג: אני רווקה בת 26. אחת התכונות שאני מחפשת בבן זוג היא איכפתיות ונכונות לעשות כל שאפשר למען עם ישראל. שזה יהיה משהו שחשוב לו ונמצא בין הראשונים בסולם סדרי העדיפויות שלו בחיים. לצערי, אחרי שהציעו לי הרבה הצעות ונפגשתי עם הרבה בחורים - זה די נדיר למצוא אחד כזה. כל מי שאני מכירה שהוא כזה - כבר נשוי, או צעיר ממני. האם בשלב זה עלי לוותר על תכונה זאת - למרות שאני שואפת להיות כזאת ולהקים בית כזה? האם - כדי להקים בית כלשהוא - אני צריכה לוותר על השאיפה הזאת או שזוהי מצווה ולכן בכלל זה לא שאלה שאסור לוותר עליה?
תשובה: השאלה שלך היא קשה. אם את נמצאת בקשר וחסר לך את האידיאלסטיות שכל כך ממלאת אותך קשה לומר לך לוותר על כך. מטריד אותי שאת חושבת שיש רק מתי מעט שעונים על הצפיות שלך. יתכן שאת דמות מיוחדת וברמה כזאת שבאמת רק מעטים יוכלו למצוא חן בעיניך. אני מציע לך בכל אופן לא להיות מקובעת בהגדרות. תפגשי עם בחורים. לכל אחד יש מזג אחד ותכונות אופי שונות. תמיד אנו מוותרים על דברים מסויימים. החלום תמיד הוא גדול יותר מהמציאות. העיקר שתמצאי מישהו שמוצא חן בעניך בעל מזג נוח. גם אם הוא לא יהיה אידיאליסט כרצונך, אם הוא יאהב אותך עם האידאליסטיות שבך, אז את תכניסי את הצד הזה את ביתך. את יכולה להיות בנושא זה יותר דומיננטית ובלבד שהבן זוג שמח בצד הזה שיש בך.
שאלה: טבילת פותחן קופסאות ושימוש בזעתר: 1. האם צריך לטבול פותחן קופסאות? 2. קיבלתי זעתר ללא הכשר האם מותר להשתמש בזה?
תשובה: 1. אין צריך להטביל. 2. אין להשתמש בזה.
שאלה: זמן תפילת ערבית: בבית הכנסת שהנני מתפלל בו - קורה לא פעם שתפילת מנחה מסתיימת ועדיין יש אור (השמש כבר שקעה). ומתחילים בתפילת ערבית. יש ויכוח בינינו המתפללים אם אפשר להתפלל ערבית כשעדיין יש אור בחוץ?
תשובה: מותר להתפלל ערבית אע"פ שעדיין אור בחוץ, כיון שמפלג המנחה שהוא כשעה ורבע לפני צאת הכוכבים מותר להתפלל תפילת ערבית, אלא שצריך להקפיד אח"כ לומר לאחר צאת הכוכבים קריאת שמע של ערבית.
שאלה: התכונתי לתת צדקה ואיני מוצא את האדם: לפני מס שנים התכונתי (לא התחייבתי) לתת הוראת קבע ל"מוסדות" של רב מסוים שעזר לי מאד. מכיון שאיני זוכר באיזה סכום מדובר, החלטתי לתת סכום מינימלי. הבעיה היא שאיני מוצא בשום אופן את הרב הזה. יש לציין גם שלא ברור לי לגמרי שהוא לא "מקובל מזויף". מה לעשות?
תשובה: תתן את הסכום שקבעת לאיזה גוף תורני שתרצה.
שאלה: כלי שבושל בו טבל וכד' וקנין נכרי: 1. כלי שבושלו בו פירות טבל, ערלה או שביעית, האם צריך להגעילו? האם נאסר האוכל שבושל בו? ומה בנוגע לכלי שבושל בו ספק טבל, ערלה או שביעית? 2. מיחם שאיני יכול לטבול, אני רוצה לתת אותו קנין לגוי ולקבלו מתנה עכשיו הגוי לא נמצא בביתי ורחוק ממני ולא יכול לראות את המיחם- האם ניתן לתת לו את המיחם? ואם הוא בבעלות הוריי- איך ניתן להקנות אותו?
תשובה: 1. צריך להגעיל. אם בושל ספק טבל לא הולכים לקולא הואיל והתחזק איסורא וצריך להגעיל אבל בספק שביעית, הואיל רוב הפירות אינם בקדושת שביעית, אין צריך להגעיל. 2. זה בעייה להקנות, אי אפשר לזכות לגוי הזכייה היא מדין שליחות ואין שליחות לנוכרי. צריך להזמין את הגוי שירים את זה וישאיל לו את החפץ להשתמש כל זמן שהוא קיים.
שאלה: מהן ההשלכות של חתונה בבין המיצרים?: אני ובעלי לעתיד ממוצא ספרדי. אנחנו מתכוונים להתחתן בעזרת השם בבין המיצרים בתקופה המותרת לספרדים בשל שיקולים כלכליים. האם יש השלכות כלשהן על חתונה שכזו, למרות שלכאורה מותר להתחתן? כלומר, אורחים שאסור להם להגיע, שמיעת מוזיקה מסוימת וכו.
תשובה: מותר לספרדים ובני עדות המזרח להנשא מי"ז בתמוז ועד ערב ר"ח אב, ומותר למוזמנים לבוא להשתתף בחתונה כזו. אתם צריכים לדעת שיהיו בין המוזמנים כאלו שימנעו מלבוא מחמת אי ידיעתם שמותר.
שאלה: שאלות שונות בברכות: 1. אם אני לא יודעת את הברכה של איזה מאכל אני יכולה לברך עליו "שהכל" ובסוף "בורא נפשות"? 2. אם אני שותה מרק ויש בו ירקות או דברים כאלה אני צריכה ליטול ידיים? כי למדנו בשיעור דינים שדבר שטיבולו במשקה נוטלים ידיים משהו כזה? ועל מה מברכים, גם על נטילה? 3. בשיעור דינים למדנו שצריך לברך המוציא ולשים על הלחם מלח. אז רציתי לשאול, גם כשאני אוכלת פרוסה אני צריכה לשים עליה מלח? 4. אם בבוקר אני שותה נס ואוכלת עוגיה ביחד זה דבר שטיבולו במשקה, ומה אני צריכה לברך? 5. מברכים על מסטיק "שהכל" וברכה אחרונה "בורא נפשות". הסתובבתי עם המסטיק ואז כשהגעתי לבית זרקתי אותו ובירכתי בחדר ברכה אחרונה זה ר? 6. אם אני אוכלת סוכריה ובירכתי שהכל. והסתובבתי איתה ואז חזרתי לכיתה סיימתי שם את הסוכרייה ובירכתי "בורא נפשות" זה ר? 7. כשאני רוצה לאכול לחם אני נוטלת ידיים מברכת על הנטילה ו"המוציא". אם אני יכולה לאכול עוד דברים אחרי הלחם נגיד משהו שהברכה שלו "מזונות" או "שהכל" ואז בסוף אני אברך ברכת המזון? 8. כשאני אוכל מזונות אני יכולה לשתות באמצע לאכול לשתות ואז בסוף לברך רק "מעין שלוש"? 9. ביום שלישי בע"ה יש לאחות של חברה שלי חתונה ואני הולכת בלי נדר אז רציתי לשאול מה אני אברך על האוכל כאילו על כל מה שאני אוכלת אני צריכה לברך בנפרד? (ונגיד שאני לא אוכלת לחם, נגיד מנה ראשונה אני אוכלת בורקס ומנה שנייה שניצל או משהו כזה ובין לבין אני שותה והבנתי שעל קינוח צריך לברך בנפרד. מה עושים? והאם אני יכולה לפני, ליטול ידיים לעשות המוציא ואז אני לא אצטרך לברך על כלום חוץ מהקינוח? ואם כן אז מה מברכים?) 10. אם אני אוכלת משהו תוך כמה זמן אני צריכה לברך תוך חצי שעה, ובין החצי שעה אני יכולה לאכול כמה שאני רוצה בלי לברך שוב? 11. אם אני אוכלת משהו שהברכה שלו "שהכל" ואז שותה מים אני לא צריכה לברך שוב נכון? וגם באוכל נגיד אני אוכלת עוגיה, מברכת לפני, ואז אני רוצה לאכול סוג אחר של עוגיה אני לא צריכה לברך עליה שוב נכון?
תשובה: 1. לא, יש ללמוד את הברכה של כל מאכל. רק אדם שהתבלבל וברך "שהכל" יצא ידי חובה. 2. על מרק אין נוטלים כי אוכלים בכף ולא ביד. חכמים תיקנו נטילת ידיים ללא ברכה כשאוכלים מאכל וטובלים אותו באחד משבעת המשקים (מים, דבש, יין, שמן זית, חלב, וטל ודם שלא נהוג או אסור לאכול). נוטלים רק אם אוכלים ביד שמא יגעו במשקה ביד וכל האוכל יטמא. גם אם נגעו מותר לאכול כי נטילה זו היא זכר לכהנים שהיו אוכלים תרומה. 3. היום, כשהלחם טעים, אין חובה לשים מלח אבל רצוי לשים ולקיים את המנהג ובמיוחד על פי הקבלה. דין זה גם בפרוסה. 4. קפה אינו נחשב משקה לצורך נטילת ידיים ואף שאת מטבילה עוגיה את לא צריכה ליטול. על העוגיה תברכי "מזונות", ואם את גם שותה את הקפה, תברכי עליו "שהכל". 5. לא מברכים על מסטיק ברכה אחרונה. 6. גם על סוכריה לא ברכים ברכה אחרונה. 7. ברכת הלחם פוטרת את כל הדברים שאוכלים בסעודה כדי לשבוע (לא כולל מנה אחרונה וממתקים וכד'). 8. יש לברך "מזונות" ולפני שאת שותה לברך "שהכל". אם אכלת שיעור כזית של מזונות תוך כ-4 דקות עליך לברך "מעין שלוש" ואם שתית ברצף רביעית (כחצי כוס רגילה) מהשתיה את צריכה לברך גם "בורא נפשות". 9. אם את נוטלת ידיים התשובה כמו על שאלה 7 ואם לא עלייך לברך על כל סוג מאכל, כלומר, פעם אחת בסעודה "מזונות" ופעם אחת "שהכל" ואם יש פרי או סלט לברך את ברכתו המתאימה. 10. כל עוד את אוכלת את לא צריכה לברך שוב אבל אם הפסקת לאכול ולא רצית עוד לאכול את צריכה לברך שוב. 11. נכון, כמו בשאלה 9.
שאלה: קמעות ועבודה זרה: שמתי לב שיש ניגוד בין מה שכתוב בתנ"ך לבין קמעות של רבנים, כמו של הבבא סאלי והרב כדורי, הרי להאמין בקמע זה להאמין בחפץ שזה כמו עבודת אלילים? הייתי שמח אם היית מסביר לי איך זה מסתדר.
תשובה: כמובן שאין אנו מאמינים בקמעות אלא בקב"ה, וגם הרבנים שנתנו קמעות לא התכוונו שנאמין שיש כוח בפיסת נייר, ובטח שלא האמינו במחשבת ההבל שמי שנושא דף נייר עם ציורים וכד' מתכפרים לו כל עוונותיו וכד'. ואין תקנה לחטא אלא תשובה. וזה פשוט. ומכל מקום הם ראו שלאותו אדם שבא לבקש עצה ועזרה יכול לעזור אם יתנו לו חפץ שישא אותו לכל מקום ויזכיר לו את חובתו ללכת בדרכי ה' ולתקן את דרכיו, ולכן נתנו לו מזכרת, שתועיל לו לשוב את ה' יתברך. ולא שהקמיע מועיל מצד עצמו, אלא מצד מה שהוא מזכיר לאדם לשוב בתשובה ולקבל עליו עול מלכות שמים.
שאלה: חישוב זמן הנץ בטיסה: איך מחשבים את זמן הנץ בטיסה מניו יורק לתל אביב?
תשובה: להסתכל מהחלון ולראות אם יש זריחה. יתכן שיש לוחות שמחשבים את הנץ לפי אזורים שמעליהם עובר המטוס, אבל אפשר בפשטות לראות מהחלון.
שאלה: ספר תורה פסול שנפל : בזמן הוצאת ספר תורה להקפות בערב שמחת תורה החליק ונפל אחד הספרים הפסולים על הרצפה. האם עלינו לצום גם כאשר מדובר בספר תורה פסול?
תשובה: אני חושב שכן, לא כל מי שהיה בבית הכנסת, אלא רק מי שראה. צריך לצום יום אחד, ומי שקשה לו לצום יכול לפדות את הצום בצדקה: נאמר שהוא מעריך שהאוכל שלו ליום שווה 15 שקל, יתן סכום זה למטרות צדקה.
שאלה: שחרית בסוף הזמן: הרב כתב שהמגיע להתפלל 5 דק לפני חצות - יתפלל מיד עמידה ואח"כ יניח תפלין ויקרא ק"ש. שאלותי - 1. האם גם ידלג על ברוך שאמר אשרי וישתבח אם אין זמן לאמרן? 2. האם הדין הנ"ל נכון גם בסוף זמן תפילה (4 שעות) או שאז נגיד שעדיף שיתפלל על הסדר ויגיע לעמידה בזמן דיעבד של בין 4 ל6 שעות היום?
תשובה: 1. כן. 2. כן.
שאלה: אמירת קדיש במשך שנה על נפטר: אחי נפטר לפני חודשיים בגיל 45 ממחלת הסרטן יש לו אשה ו-7 בנות. במשך החודש כל האחים שלו ואביו אמרו קדיש עליו. האם האחים ו או אביו צריכים להגיד קדיש עליו במשך כל השנה וזה בגלל שאין לו בנים?
תשובה: שהאב ימשיך לומר קדיש ואם האב לא יכול אז אחד האחים ימשיך לומר קדיש במשך כל השנה.
שאלה: כיתוב על המצבה: אילו פרטים חשובים יש לכתוב במצבתו של נפטר, האם מותר לכתוב תאריכים לועזים?
תשובה: לכתוב תאריך לידה ותאריך פטירה. ניתן לכתוב משהו שיזכיר את הדמות שבאים להתפלל על קברה. אם לנפטר היה חשוב מקום מגוריו לכתוב את מקום מגוריו. על מצבתו של רבי אריה לוין נכתב: "אני מאמין בתחיית המתים" משום שביקש שכל מי שיבוא לפקוד את קיברו יתחזק באמונה זו. אין לכתוב תאריך של גויים על מצבה של יהודים. איזה שם לכתוב על המצבה? כתיבת שם משפחה לאישה ותאריך לידה טעות בתאריך שכתוב על המצבה ציור או פיסול על המצבה איזה שבחים מתאים לכתוב?